Na temelju članka 56. Statuta Doma za starije i nemoćne osobe Požega, ravnateljica Doma za starije i nemoćne osobe Požega, donijela je

**ETIČKI KODEKS RADNIKA**

**DOMA ZA STARIJE I NEMOĆNE OSOBE POŽEGA**

**I OPĆE ODREDBE**

*Predmet Etičkog kodeksa*

Članak 1.

Etičkim kodeksom radnika Doma za starije i nemoćne osobe Požega (u daljnjem tekstu: Dom) uređuju se međuljudski i profesionalni odnosi između radnika i svih korisnika usluga Doma utemeljeni na Ustavu, zakonima i drugim propisima Republike Hrvatske te međunarodnim ugovorima.

U obavljanju poslova radnici su dužni pridržavati se odredbi Etičkog kodeksa.

Radnici su dužni u radu poštivati temeljna ljudska prava, dostojanstvo, privatnost i autonomiju pojedinca. Dužnost im je poticati etičko ponašanje kod svojih korisnika, suradnika i kolega.

Radnici i korisnici usluga dužni su poštivati nacionalnu, vjersku, rasnu, kulturnu, socijalnu i svaku drugu različitost u svrhu razvoja tolerancije i pozitivnih odnosa.

Kodeks je podložan izmjenama i dopunama u skladu s razvojem djelovanja Doma.

*Primjenjivost Etičkog kodeksa*

Članak 2.

Sadržaj Etičkog kodeksa odnosi se na profesionalnu djelatnost Doma i dužne su ga se pridržavati sve osobe koje na bilo koji način sudjeluju u radu i djelovanju ustanove.

*Profesionalna djelatnost*

Članak 3.

Dom pruža usluge stanovanja, prehrane, njege, brige o zdravlju, socijalnog rada, psihosocijalne rehabilitacije, fizikalne terapije, radne terapije, radnih aktivnosti, aktivnog provođenja vremena, pratnje i organiziranog prijevoza ovisno o potrebama i izboru korisnika te usluge pomoći u kući. Od radnika koji rade u Domu očekuje se da odgovorno, savjesno, profesionalno i etički ispunjavaju svoje obveze prema korisnicima.

*Opis sadržaja programa i rezultata rada*

Članak 4.

Pri pružanju profesionalnih usluga u kontaktu s korisnicima, članovima obitelji, skrbnicima, stručnjacima i vanjskim suradnicima radnici su dužni koristiti jezik, termine i razinu komunikacije koji su posve razumljivi korisniku usluga.

*Kvaliteta odnosa s korisnikom u okviru profesionalne djelatnosti*

Članak 5.

Radnici u svom radu trebaju poštovati i primjenjivati zakonske propise i akte Ustanove, primjenjivati i provoditi najviše stručne, poslovne i etičke standarde i norme i na taj način osigurati zakonitost u radu i poslovanju.

*Dokumentacija profesionalnog rada*

Članak 6.

Radnici uredno i u skladu s važećim propisima pohranjuju dokumentaciju o vlastitom profesionalnom radu s ciljem olakšavanja kasnijeg rada na sebi, drugim kolegama, korisnicima, olakšanja vlastitog uvida u rezultate rada, te zadovoljavanja propisa zakona i Ustanove. Dužni su poštovati dignitet svojih kolega i u suradnji s njima raditi u interesu napredovanja, poštovati obrazovne ciljeve, strategije i standarde ustanove.

*Čuvanje tajnosti podataka*

Članak 7.

Radnici su dužni poduzimati mjere opreza zaštite podataka propisane zakonom.

Članak 8.

Svi korisnici, članovi obitelji i druge zainteresirane osobe za rad Doma bit će upoznati s Etičkim kodeksom i pravilima ponašanja koja imaju pravo očekivati od radnika Doma.

Radnici Doma, korisnici, članovi obitelji i druge zainteresirane osobe za rad Doma dužni su u obavljanju svojih poslova pridržavati se odredbi ovoga Etičkog kodeksa.

**II TEMELJNA NAČELA I PRAVILA ETIČKOG KODEKSA**

*Načelo mirnog uživanja prava*

Članak 9.

Svakom radniku mora se osigurati uživanje svih ljudskih prava koja se ostvaruju unutar Ustanove te poštivanje prava zajamčenih Ustavom i zakonima RH.

*Načelo poštovanja integriteta i dostojanstva osobe*

Članak 10.

Svi radnici Doma, korisnici i članovi njihove obitelji/skrbnici trebaju biti poštovani kao osobe u skladu sa zajamčenim pravima na život, integritet, dostojanstvo i privatnost.

*Načelo jednakosti i pravednosti*

Članak 11.

Svaki radnik Doma treba se ponašati u skladu s načelom jednakosti i pravednosti na način koji isključuje svaku diskriminaciju, zlostavljanje, uznemiravanje ili iskorištavanje.

Radnici Doma ne smiju zlouporabiti svoj autoritet i ne smiju dopustiti da osobni interesi i odnosi utječu na etično i profesionalno obavljanje radnih obveza.

*Načelo profesionalnosti*

Članak 12.

Od radnika Doma očekuje se da odgovorno, savjesno, profesionalno i etički ispravno ispunjavaju sve svoje obveze prema korisnicima, kolegama, članovima obitelji korisnika i ostalim suradnicima. U svojem djelovanju radnici Doma slijede načela profesionalne izvrsnosti, objektivnosti, razboritosti, pravilnosti, dijaloga, tolerancije i humanosti.

Obveza radnika Doma je poštivanje kriterija stručnosti i izvrsnosti te u skladu s time stalno (kontinuirano) stručno usavršavanje.

Svi radnici Doma trebaju održavati i poticati suradnju u profesionalnim odnosima te se kloniti procjene stručnosti kolega i javnog iznošenja takvih procjena.

Verbalna i neverbalna komunikacija radnika Doma treba biti u skladu s njihovim zadaćama i ulogom u Domu i zajednici.

*Načelo poštivanja zakona i pravnih postupaka*

Članak 13.

Od svih radnika Doma očekuje se poštivanje svih pravnih propisa i postupaka koji se tiču njihovih obveza.

U svim postupcima koji se odnose na ostvarivanje načela i pravila iz Etičkog kodeksa ili su u vezi s njim, radnicima Doma o čijim se postupcima i interesima radi treba osigurati mogućnost sudjelovanja u postupku, pravo da se izjasne o relevantnim navodima i iznesu svoje argumente. Treba im osigurati ravnopravni položaj u postupku u odnosu na druge sudionike koji se nalaze u istom ili usporedivom položaju.

U svakom slučaju u kojem postoji neslaganje oko tumačenja i primjene načela Etičkog kodeksa, radnici Doma obvezni su sporna pitanja najprije riješiti unutar Doma. Obraćanje tijelima izvan Doma treba se ograničiti na slučajeve u kojima je to primjereno i nužno ili zakonom propisano.

*Načelo međusobnog uvažavanja*

Članak 14.

Radnik Doma poštuje osobnost korisnika, članova obitelji, skrbnika, kolega i drugih suradnika bez obzira na rasu, vjeru, etničko podrijetlo, socijalni ili bračni status, spol i spolnu orijentaciju, invalidnost, zdravstveni status, fizički izgled, dob i političku opredijeljenost.

Kriteriji vrednovanja i napredovanja su stručnost, sposobnost i profesionalnost te rezultati u obavljanju određene vrste poslova i zadataka.

*Načelo mirnog suživota u Domu*

Članak 15.

Obveza je radnika Doma svojim ponašanjem ostvariti dobro i ugodno ozračje u Domu.

Neprihvatljivo je svako neprimjereno ponašanje (uznemiravanje) prema drugoj osobi, kojemu je cilj povrijediti njezinu osobnost. Uznemiravanjem se osobito smatra svaki čin kojim se ponižava ili vrijeđa druga osoba, osobno dostojanstvo, ometa njezino obavljanje radnih zadataka ili smanjuje kvaliteta života te osobe.

Uznemiravanjem se osobito smatra svaki čin, pojedinačan ili ponavljan, verbalni, neverbalni ili fizički, koji stvara ili pridonosi stvaranju neugodnih i neprijateljskih radnih okolnosti ili koji drugu osobu zastrašuje, vrijeđa ili ponižava.

Neprihvatljivo je svako spolno uznemiravanje. Spolno uznemiravanje je specifičan oblik uznemiravanja koje karakterizira izostanak pristanka ili odbijanje druge strane, a uključuje ponavljano neželjeno upućivanje verbalnih i fizičkih prijedloga spolne naravi drugoj osobi, fizičko napastovanje, ponavljano neželjeno iznošenje šala i opaski koje su spolno obojane, uključujući referiranje na spol i spolnu orijentaciju, ruganje i ismijavanje koje je spolno obojano, izlaganje spolno uvredljivog i uznemirujućeg materijala te zahtijevanje spolnih usluga u zamjenu za određeno djelovanje ili propuštanje s pozicije autoriteta.

Treba izbjegavati situacije koje između radnika mogu dovesti do sukoba interesa.

Svaki oblik uznemiravanja koje je počinio radnik Doma, korisnik, član obitelji ili skrbnik korisnika treba prijaviti nadležnoj instituciji. Na osobu koja je prijavila takvu vrstu ponašanja ne smije se vršiti nikakav pritisak.

*Načelo objektivnosti*

Članak 16.

Radnici i korisnici Doma trebaju težiti objektivnosti. Radnici ne smiju dopustiti da predrasude bilo koje vrste utječu na njihov odnos s drugim osobama i objektivnost u radu.

Ocjenjivanje djelatnosti i profesionalne kompetencije bilo kojeg radnika Doma treba počivati na kriterijima koji su relevantni za obavljanje djelatnosti ili profesionalne obveze.

**III ODNOS PREMA KORISNICIMA USLUGA**

Članak 17.

Radnici Doma odnose se prema svim korisnicima s poštovanjem i dostojanstvom bez obzira na njihovu rasu, boju kože, dob, spol, jezik, vjeru, političko ili drugo uvjerenje, nacionalno ili etičko podrijetlo, imovinu ili društveni položaj, invaliditet ili neku drugu osobinu. Korisnici se potiču da svojim odlukama aktivno utječu na kreiranje vlastitog života.

Poštuje se sigurnost, ugodan boravak, zaštita zdravlja i prikladno okruženje korisnika, bez zanemarivanja, zlostavljanja, i iskorištavanja.

Kod korisnika treba razvijati odgovoran odnos prema imovini (osobnoj i općoj) te razvijati ekološku svijest i kulturu življenja.

Dom ima propisane načine postupanja u slučajevima sumnje na tjelesno, psihološko i seksualno zlostavljanje korisnika.

Radnici Doma dužni su poštivati tajnost povjerenih podataka o korisniku jer bi nekompetentna interpretacija mogla otežati, umjesto riješiti situaciju korisnika.

Informacije o korisniku usluga ne predočuju se trećoj strani bez znanja i/ili izričitog pristanka korisnika usluge ili bez suglasnosti člana njegove obitelji, skrbnika ili zastupnika. Dom ima jasne smjernice o dostupnosti podataka o korisnicima usluga, te o razmjeni takvih podataka s drugim službama.

Briga za dostojanstvo, povjerljivost i poštivanje korisnika i članova obitelji kroz zaštitu identiteta, pristojno obraćanje i izražavanje u njegovoj prisutnosti i odsutnosti dužnost je svih radnika Doma kao i kontrola vlastitih emocija u svrhu izbjegavanja subjektivnosti u procjenama i radu.

 Radnici su dužni promicati ljudska prava, poticati aktivnost korisnika i njihove očuvane mogućnosti kritičkog i argumentiranog mišljenja te pomagati korisnicima u učinkovitoj uporabi suvremenih medija ( Internet, TV…), sukladno njihovim očuvanim sposobnostima i interesima, voditi brigu o intelektualnom i moralnom razvoju korisnika, objektivno i valjano vrednovati korisnikova postignuća u cilju poticanja njihovih mogućnosti.

Svi radnici Doma su upoznati s pisanim smjernicama o vrstama i načinu primjene restriktivnih postupaka prema korisnicima. Kod primjene restriktivnih postupaka uvijek se mora primijeniti princip minimuma korištenja ograničenja u najkraćem vremenskom periodu, vodeći se načelom najboljeg interesa korisnika, samo onda kada se korisnik ponaša na način da prijeti ozljeđivanjem sebi ili drugima i samo kao posljednje rješenje kad su sva druga sredstva kontrole iscrpljena.

**IV ODNOS PREMA ČLANOVIMA OBITELJI I SKRBNICIMA**

Članak 18.

Radnici Doma dužni su :

* Upoznati članove obitelji i skrbnike korisnika sa realizacijom individualnog plana rada, te ih informirati o zdravstvenom stanju korisnika;
* Iskazivati srdačnost, susretljivost i povjerenje prilikom suradnje sa članovima obitelji korisnika i skrbnika;
* Komunicirati jasnim i razumljivim rječnikom;
* Uputiti na odgovarajuće stručne osobe, ukoliko je potrebna dodatna stručna pomoć i savjet;
* Naglasiti povjerenje u odnosima, obvezu čuvanja podataka i obavijesti.

**V ODNOS PREMA SURADNICIMA, USTANOVI I VANJSKIM SURADNICIMA I USTANOVAMA**

Članak 19.

Radnici Doma dužni su:

* Izvršavati svoje ugovorne obveze odgovorno, savjesno i pravovremeno;
* Promicati primjerene međuljudske odnose, suradnju, timski rad, razmjenu stručnih znanja, iskustava i vještina prilikom obavljanja svog posla;
* Poticati nenasilno rješavanje problema svih subjekata u procesu rada i djelovanja;
* Voditi brigu o profesionalnom pristupu radu;
* Prenositi odgovarajuće, stručno utemeljene informacije za skladan timski rad;
* Uvažavati mišljenje struke, profesionalnu autonomiju i stručno utemeljene preporuke;
* Kroz stručni doprinos, u suradnji s ostalim djelatnicima poticati razvoj procesa stručnog savjetovanja, tehnika i programa rada;
* Omogućiti razvoj pozitivne klime za zadovoljavanje potreba, poticati na stvaranje uvjeta za optimalan rad i razvoj djelatnosti Ustanove.

**VI ODNOS PREMA SREDINI U KOJOJ SE RADI**

Članak 20.

Radnici Doma su dužni:

* Moralno se ponašati, raditi odgovorno i profesionalno;
* Uvažavati i poštivati nacionalne, vjerske i kulturne različitosti suradnika, kolega i osoba iz šire društvene sredine kako bi zajednički promicali humane odnose i demokratska načela;
* Argumentirano i jasno iznositi činjenice u javnosti;
* Poticati nenasilno rješavanje problema svih subjekata u procesu rada i djelovanja;
* Korektno predstavljati instituciju i razlikovati osobne stavove od profesionalnih stavova ustanove u kojoj se radi;
* Poticati stvaranje pozitivnog stava prema profesiji i pri tome biti otvoren za suradnju u sredini u kojoj djeluju.

**VII JAVNI NASTUPI RADNIKA DOMA**

Članak 21.

U svim oblicima javnih nastupa u kojima radnik predstavlja Dom treba iznositi stavove Doma u skladu s propisima, dobivenim ovlastima i stručnim znanjem, odredbama Etičkoga kodeksa.

U javnim nastupima u kojima radnik ne predstavlja Dom, a koji su tematski povezani s radom Doma, radnik treba istaknuti da iznosi osobna stajališta.

Pri iznošenju stavova Doma i osobnih stavova radnik treba paziti na osobni ugled i ugled Doma.

**VIII PRITUŽBE NA NEPOŠTIVANJE ETIČKOGA KODEKSA**

Članak 22.

Korisnici usluga i radnici Doma mogu se obratiti ravnateljici Doma i ukazati na ponašanje radnika i drugih osoba koje su protivne odredbama ovoga Etičkoga kodeksa.

Prije davanja odgovora, ravnateljica Doma zatražit će pisano očitovanje radnika protiv kojega je upućena pritužba ili provesti odgovarajuće postupke, ako je pritužbu uputila osoba izvan Doma.

Ravnateljica Doma može po potrebi pokrenuti postupak zbog povrede radne obveze utvrđene zakonom, Statutom Doma, Etičkim kodeksom ili drugim propisom.

**IX UPOZNAVANJE RADNIKA S ETIČKIM KODEKSOM**

Članak 23.

Ravnateljica ili po njoj ovlaštena osoba, dužna je sve radnike upoznati s odredbama ovoga Etičkog kodeksa.

Radnici koji se primaju u radni odnos moraju prije potpisivanja ugovora o radu biti upoznati s odredbama ovoga Etičkog kodeksa te se istoga pridržavati.

**X JAVNOST ETIČKOG KODEKSA**

Članak 24.

Etički se kodeks ističe na vidnome mjestu u Domu.

Ovaj Etički kodeks može se objaviti na internet stranici Doma.

Etički kodeks mora poznavati svaki radnik i korisnik Doma.

**XI STUPANJE NA SNAGU**

Članak 25.

Etički kodeks stupa na snagu danom donošenja.

KLASA: 011-01/16-01/1

URBROJ:2177/01-10-02/01-16-5

Požega, 16. veljače 2016. godine

 RAVNATELJICA

 Ružica Alaber, dipl. soc. radnica